Sathya Sai Baba

Sathya Sai Baba (Sathyanarayana Raju; 23. november 1926 – 24. aprill 2011) oli Lõuna-Indias tegutsenud guru, vaimne juht, kes nimetas end Shirdi Sai Baba taaskehastuseks. Tal on üle maailma miljoneid järgijaid, kes peavad teda avataaraks ehk inimese kuju võtnud Jumalaks, Kõigeväeliseks Loojaks. Nagu Jeesusel, on temalgi teravaid kriitikuid. Nende sõnul oli Sai Baba pelgalt tüssaja, või siis koguni ahistamise kalduvusega psüühiliselt haige inimene (mõningate temas pettunute kohtulikult tõendamata süüdistused). 

Sai Baba sündis vaeses põlluharija peres; tema sünni asjaolude kohta on mitmeid kauneid kirjeldusi, näiteks et lapsukese hällist leiti madu, mis on Indias tuntud kui jumal Šiva sümbol. Sathyanarayana õppis kohalikus algkoolis ning oli andekas luule, muusika ja näitekunsti alal. Ta ei teinud iial kellelegi liiga. Vapralt talus ta suuremate poiste poolt alandamist. 13- või 14-aastaselt langes ta skorpioni hammustuse järel koomataolisse seisundisse, millest ärkamise järel hakkas käituma teiste jaoks veidralt. 1940. aastal nimetas ta end Shirdi Sai Baba taaskehastuseks ning ütles, et ta nimi on Sathya Sai Baba. Ta väitis, et on tulnud maailma selleks, et kutsuda inimesi vaimsele ärkamisele. Hiljem on Sai Baba nimetanud end Šiva ja Šakti taaskehastuseks. 

1944. aastal ehitasid järgijad Sathya Sai Baba auks tema koduküla Puttaparthi lähedale templi, mille ümber nüüdseks on tekkinud ulatuslik rahvusvahelise tuntusega vaimne keskus Prasanthi Nilayam. Aastal 1958 hakkas ilmuma tema järgijate kuukiri "Sanathana Sarathi", mida võiks tõlkida "Igavikuline (kaariku)juht" (s.o. Krišna). 

Alates 1960. aastate lõpust oli Sathya Sai Baba missioonis oluliseks lääneriikidest tulnud vaimsete otsijate abistamine. Iga päev võttis ta vastu arvukalt külastajaid, kellele ta vahel tegi ka tunnustähti, nagu püha tuha vibhuuti ning erinevate esemete materialiseerimine. Sathya Sai Baba olevat keeldunud kategooriliselt sooritamast neid imesid kontrollitud katsetingimustes. Ta ütleb, et need imed on vaid tema tõelise olemuse pealispind. Sathya Sai Baba on rajanud mitmeid haiglaid, mis ravivad kõiki patsiente tasuta ja koole, mis õpetavad kõiki õpilasi  õppemaksuta. Ta on ehitanud Indias veejuhtmeid maapiirkondadesse, mis  kannatasid veepuuduse all. Ta innustas kõiki inimesi abistama ja teenima ligimest, ootamata tasu ega tähelepanu. 

Sathya Sai Babat peetakse andekaks kõnelejaks. Tema peamiselt veedadel põhineva õpetuse sisuks on vägivallatus, kasinus, ligimesearmastus, iga inimese Jumalik loomus ja usuline sallivus. Oma avalikud kõned on ta seostanud sageli mõne maailmausundi pühakirja ainesega (Bhagavadgītā, Piibel, Koraan jt.). 

Sathya Sai Baba Organisatsiooni viieks keskseks väärtuseks on Tõde (satja), Harmoonia (dharma), Vägivallatus (ahimsa), Armastus (prema) ja Rahu (šaanti). Soositakse taimetoitlust, mõnuainetest loobumist ja regulaarset meditatsiooni. 

1995. aastal Suurbritannia Channel 4 jaoks produtseeritud teledokumentaal "Gurude vallutajad" ("Guru Busters" ) süüdistas Sai Babat oma materialisatsioonide võltsimises.  Filmiklippi mainiti ajalehes Deccan Chronicle 23. novembril 1992 esilehe pealkirjaga "DD Tape avalikustab Baba maagia".  

Väiteid, et Sai Baba äratas 1971. aastal ellu Ameerika pühendunu Walter Cowani, on käsitlenud Briti ajakirjanik Mick Brown oma 1998. aasta raamatus „The Spiritual Tourist”  ja hiljem Erlendur Haraldsson , kes intervjueeris haiglas Cowani ravivaid arste; need arstid teatasid, et Cowan oli olnud raskelt haige, kuid mitte surnud.  

Kategooria:India inimesed
Kategooria:Vaimsed õpetajad
Kategooria:Taimetoitlased
Kategooria:Sündinud 1926
Kategooria:Surnud 2011